Els veïns de Paterna tornaran a triar el disseny de les seues falles municipals
18/05/2018

# Els veïns de Paterna tornaran a triar el disseny de les seues falles municipals

[![Els veïns de Paterna tornaran a triar el disseny de les seues falles municipals](/images/noticias/2018/05/fallas-2019-gr.jpg)](/images/noticias/2018/05/fallas-2019-gr.jpg)

18.05.2018

Els paterners tindran fins al pròxim 31 de maig per a votar a través de les xarxes socials els monuments de les falles 2019 i els guanyadors es donaran a conèixer l'1 de juny

L'Ajuntament de Paterna amb la col·laboració de la Junta Local Fallera ha organitzat un concurs perquè els veïns i veïnes puguen triar els monuments fallers que presidiran la plaça de l'Ajuntament durant les pròximes falles 2019.

Tal com ha explicat l'alcalde de Paterna, Juan Antonio Sagredo “_els paterners i paterners podran votar fins al  30 de maig els esbossos de les futures falles a través d'un concurs públic que ja s'ha iniciat en les xarxes socials de twitter i facebook_”.

I en aqueix sentit Sagredo ha explicat que “_amb aquest concurs volem que siguen els veïns i veines els qui decidisquen el disseny dels monuments municipals de Paterna_”.

D'aquesta manera, els paterners podran escollir, a través dels botons “_m'agrada_” i “_m'encanta_” en facebook, i “_retweet_” i “_m'agrada_” en twitter, els dissenys tant del monument de la falla infantil com el de la falla major.

Quant a la infantil les opcions que es presenten són _Contes_ de l'artista Miguel Ángel Royo Ferrandis, que recrea els personatges principals del conte de Ventafocs i _La Foto_ de Paco i David, una sàtira les fotos familiars, composta per 15 figures que representen als diferents membres d'un mateix clan.

Per la seua banda, els monuments majors es decidiran entre el disseny de Paco i David que amb el seu projecte “_Contes Desencantats_”, escenifiquen algunes de les imatges més reconegudes dels contes populars, i “_Bateig Valencià_” de Miguel Ángel Royo Ferrandis, que recrea l'escena d'un bateig amb els fallers i falleres com a protagonistes.

Finalment l'alcalde ha assenyalat que “_enguany de nou, l'Ajuntament s'encarregarà de finançar la falla municipal fins al valor establit per a la Secció Especial, per a potenciar i enfortir les tradicions falleres de la localitat_”.